
1. Kuntest

Bit-tneħħija tal-kontrolli fiżiċi u tat-taxxa fuq il-merkanzija li taqsam il-konfini interni tal-UE, ħareġ ċar li l-inkonsistenzi bejn is-sistemi tat-taxxa tal-Istati Membri tal-UE kienu qed jissograw li jwasslu għal: (1) distorsjonijiet tal-kompetizzjoni, (2) devjazzjoni tal-kummerċ jew (3) it-tnaqqir tar-riżorsi finanzjarji tal-UE (iktar frodi u evażjoni tat-taxxa). Sar neċessarju li titrawwem koperazzjoni intensiva fuq il-livelli kollha fl-amministrazzjoni tat-tassazzjoni indiretta bil-għan li jitjieb il-funzjonament tas-sistemi tat-tassazzjoni fl-Unjoni Ewropea. Dan kien il-ħsieb dirett wara l-programmi Komunitarji ta' azzjoni multi-annwali fil-qasam tat-tassazzjoni. It-Taxxa Matthaeus stabbilita fl-1993, Fiscalis (1998-2002), Fiscalis 2003-2007 u Fiscalis 2013. 

Fiscalis 2013 huwa l-iktar programm riċenti minn serje ta' programmi tal-Komunità, li jgħinu biex jiżguraw il-funzjonament kif suppost tas-sistemi ta’ tassazzjoni fis-suq intern billi titkabbar il-koperazzjoni bejn il-pajjiżi parteċipanti, l-amministrazzjonijiet tagħhom u l-uffiċjali. Il-programm jiffaċilita l-attivitajiet u l-proċessi ta' koperazzjoni, u t-tixrid ta' għarfien u l-aħjar prattiċi bejn l-amministrazzjoni tat-taxxa nazzjonali tal-Istati Membri, il-pajjiżi kandidati u l-kandidati potenzjali. Dawn prinċipalment jinvolvu azzjonijiet konġunti bħal seminars u sessjonijiet ta' ħidma, kontrolli multilaterali, gruppi ta' proġetti, żjarat ta' ħidma u għodod ta' taħriġ. Barra minn hekk Fiscalis 2013, li jkopri l-perjodu bejn l-2007 u l-2013, ikompli jitfa' enfasi partikolari fuq is-sitemi għall-iskambju tal-informazzjoni sostnuti mill-informatika bħala s-sies tal-koperazzjoni bejn l-Istati Membri. Madwar 70% tal-baġit intefaq fuq dawn is-sistemi. It-30% li jifdal kien investit f'taħriġ u attivitajiet ta' koperazzjoni għall-uffiċjali nazzjonali tat-taxxa.

Skont l-Artikolu 19(1) tad-Deċiżjoni tal-Fiscalis 2013
, il-programm huwa suġġett għal evalwazzjoni f'nofs it-terminu mwettqa mill-Kummissjoni abbażi tal-input mill-Istati Membri. Sabiex ikunu żgurati metodoloġija konsistenti u approċċ koerenti għall-evalwazzjoni, l-evalwazzjoni kienet ikkuntrattata lill-konsulent estern b'kompetenzi speċifiċi fit-twettiq tal-evalwazzjonijiet, "Ramboll Management". Il-persunal tal-Kummissjoni u tal-pajjiżi partiċipanti minn dak inhar igwidaw u appoġġaw ix-xogħol tal-konsulent permezz ta' Gruppp ta' Tmexxija li ltaqa' repetittivament matul il-proġett.

Dan ir-rappport, adottat mill-Kummissjoni, jissodisfa l-obbligu li jkunu kkomunikati r-riżultati tal-evalwazzjoni ta' nofs it-terminu lill-Kunsill, lill-Parlament Ewroepw, lill-Kumitat Ekonomiku u Soċjali Ewropw, u lill-Kumitat tar-Reġjuni. Ir-rapport tal-evalwazzjoni finali mill-konsulent estern huwa disponibbli għat-tniżżil mill-websajt tal-Europa ta' DĠ TAXUD.

2. L-Għan tal-Evalwazzjoni

L-evalwazzjoni ta' nofs it-terminu tivvaluta l-impatti tal-attivitajiet imwettqa fil-programm mill-2008 sa Marzu 2011. Tħares ukoll lejn l-azzjoni meħuda fi programmi preċedenti sabiex tippermetti perspettiva iktar sistemika, li tikkunsidra kemm il-livell ta' żvilupp ta' Fiscalis u kif ukoll il-koperazzjoni tat-taxxa fl-UE inġenerali.

L-evalwazzjoni eżaminat il-progress li sar sa issa matul il-perjodu ta' programmazzjoni u l-punt sa fejn intlaħqu l-objettivi tal-programm (l-effikaċja) b'kost raġonevoli (l-effiċċjenza). Tanalizza wkoll jekk l-objettivi jikkorrispondux mal-bżonnijiet fil-qasam tat-taxxa (ir-relevanza) u sa liema punt il-programm jipprovdi valur miżjud tal-UE, i.e. jekk l-objettivi tal-programm jistgħux jintlaħqu aħjar permezz ta' programm Komunitarju jew mill-Istati Membri.

L-objettiv tal-evalwazzjoni ta' nofs it-terminu huwa kemm li tkun evalwata x-xewqa li jkompli l-programm, u kemm jekk jistgħux ikunu meħtieġa aġġustamenti għall-programm għall-bqija tas-snin fir-rigward tal-ippjanar tal-attivitajiet. Ir-riżultati tal-evalwazzjoni se jagħtu wkoll informazzjoni għall-valutazzjoni tal-impatt li hemm għaddejja fuq il-futur tal-programm Fiscalis 2020
. Madanakollu, il-konklużjonijiet f'din il-komunikazzjoni hija mingħajr preġudizzju għad-deċiżjonijiet li l-Kummissjoni tista' tieħu f'dak il-kuntest.

3. Il-metodoloġija

Il-konsulenti esterni żviluppaw metodoloġija dettaljata, li ssegwi mill-qrib l-istandards u l-linji gwida stabbiliti mill-Kummissjoni għall-abbozzar tal-evalwazzjonijiet. Il-valutazzjoni tal-konsulenti hija bbażata fuq sejbiet minn bosta metodi tal-ġbir tad-dejta (intervisti, stħarriġ, ġbir tad-dejta kwantitattiva, eċċ.). Id-dejta kienet magħrbula permezz ta' sett komprensiv ta' kriterji ta' evalwazzjoni u ġudizzju li kienu żviluppati bl-assistenza tal-Grupp ta' Tmexxija li jikkonsisti minn persunal tal-Kummissjoni u parteċipanti mill-amministrazzjonijiet nazzjonali tat-taxxa. Il-validità tas-sejbiet kienet ukoll żgurata permezz ta' laqgħat mal-Grupp ta' Tmexxija fejn is-sejbiet tal-konsulenti esterni kienu diskussi u kkummentati. B'mod ġenerali, l-evalwazzjoni bbenefikat minn rati għoljin ta' rispons għall-istħarriġ imqassma fost l-uffiċjali tat-taxxa fl-Istati Membri u l-koperazzjoni attiva tal-kordinaturi nazzjonali ta' Fiscalis.

4. Valutazzjoni

Ir-rapport tal-evalwazzjoni finali mogħti mill-konsulent estern jipprovdi analiżi mirquma u dettaljata tal-Programm Fiscalis, inkluż sommarju komprensiv tal-attivitajiet u l-azzjonijiet implimentati sa mill-2008.

Sejbiet

L-evalwazzjoni turi li l-programm jopera f'livell għoli ta' effiċjenza u effikaċja, u jidentifika b'mod ċar il-valur miżjud tal-UE. Dawk li rrispondew għall-istħarriġ indikaw is-sodisfazzjon tagħhom bil-programm u li l-azzjonijiet iffinanzjati permezz ta' Fiscalis 2013 għadhom relevanti għall-bżonnijiet tal-partijjiet involuti, kemm fil-Kummissjoni u fl-amministrazzjonijiet nazzjonali tat-taxxa.

Il-konsulenti esterni evalwaw il-ġestjoni tal-programm b'mod pożittiv ħafna. Ir-rapport espliċitament jirrikonoxxi l-passi meħuda biex ikun żgurat li dejjem jikber l-aħjar użu tal-flus. F'dan il-kuntest, huwa jenfasizza wkoll li titjib ulterjuri fil-monitoraġġ u l-irrappurtar tal-attivitajiet huwa possibbli, għalkemm ir-riżorsi umani limitati disponibbli kemm fil-Kummissjoni Ewropea u kif ukoll fl-amministrazzjoni tat-taxxa tal-pajjiżi parteċipanti għall-ġestjoni tal-programm kienu sottolineati bħala restrizzjonijiet possibbli għall-kisba ta' dan l-objettiv.

Il-Kummissjoni tirrikonoxxi l-valutazzjoni pożittiva bil-kbir mill-partijiet involuti kollha u l-konklużjonijiet tal-konsulenti esterni dwar il-valur miżjud tal-UE konsiderevoli għall-programm Fiscalis fuq livell tal-UE. Il-Kummissjoni b'hekk tikkonkludi dwar ix-xewqa ġenerali li l-programm jitkompla.

Rakkomandazzjonijiet għall-perjodi tal-ipprogrammar li fadal.

Ir-rakkomandazzjonijiet għal titjib ulterjuri huma bbażati fuq metodoloġija mirquma, riċerka estensiva, l-analiżi tad-dejta tal-istħarriġ u intervisti diretti mal-partijiet involuti kollha. Ir-rakkomandazzjonijiet dettaljati huma ppreżentati fl-evalwazzjoni. Is-suġġerimenti prinċipali għal prestazzjoni saħansitra aħjar fis-snin li baqa' sal-2013 huma dawn li ġejjin:

(1) Tingħata iktar prijorità għall-koperazzjoni fil-qasam tat-tassazzjoni diretta, partikolarment biex tkun miġġielda l-frodi b'mod iktar effikaċi u effiċjenti.

(2) Fil-futur, isir objettiv speċifiku għal Fiscalis li jitnaqqas il-piż amministrattiv fuq il-kontribwenti.

(3) Titwaqqaf sistema ta' monitoraġġ u evalwazzjoni bbażata fuq ir-riżultati.

(4) Jitjieb it-tixrid u l-aplikazzjoni tal-għarfien u l-aħjar prattiċi fl-amministrazzjonijiet nazzjonali.

(5) Ikun esplorat il-potenzjal għal titjib u żvilupp ulterjuri tas-sistema ta' skambju ta' informazzjoni dwar it-taxxa fuq il-valur miżjud (VIES).

(6) Tkun introdotta sistema dedikata għall-ippjanar, il-monitoraġġ u l-irrappurtar għall-organizzazzjoni u s-segwitu ta' żjarat ta' ħidma.

(7) Tkun involuta komunità ikbar ta' partijiet interessati.

(8) Tkun żgurata kapaċità proporzjonata għall-ġestjoni tal-programm.

Il-Kummissjoni ġeneralment tendorsja dawn ir-rakkomandazzjonijiet. Bħala segwitu għall-proġett, il-Kummissjoni se tfassal pjan ta' azzjon le se jwieġeb għal kull rakkomandazzjoni deskritta fir-rapport tal-evalwazzjoni u tikkjarifika sa fejn jistgħu jkunu implimentati għas-snin li baqa' għall-ippjanar tal-attivitajiet.

Pereżempju, il-programm attwali Fiscalis 2013 diġà jinkludi attivitajiet li jikkontribwixxu għat-tnaqqis tal-piż amministrattiv. Barra minn hekk, il-proposta għall-programm li jmiss se tikkunsidra r-rakkomandazzjoni tal-konsulenti li t-tnaqqis tal-piżijiet amministrattivi għandu jkun wieħed mill-objettivi speċifiċi tiegħu.

Similarment, l-introduzzjoni ta' sistema ta' monitoraġġ u evalwazzjoni, kif propost mill-konsulenti esterni, se tkun indirizzata fl-implimentazzjoni tal-programm kurrenti. Ir-rakkomandazzjoni dwar l-involviment ta' komunità ikbar tal-partijiet involuti hija f'konformità mal-analiżi interna tal-Kummissjoni dwar il-kwistjoni.

�	Id-Deċiżjoni Nru 1482/2007/KE tal-Parlament Ewropew u l-Kunsill tal-11 ta’ Diċembru 2007.


�	Komunikazzjoni mill-Kummissjoni. Baġit għall-Ewropa 2020 – Parti II- Faxxikoli ta' Politika, COM(2011) 500/II tad-29 ta' Ġunju 2011.









